Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2019/C 393/03)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”CINTA SENESE”

EU-nro: PDO-IT-0491-AM01-5.4.2019

SAN (X) SMM ()

1. Hakijaryhmä ja oikeutettu etu

Consorzio di Tutela della Cinta Senese DOP Strada di Cerchiaia, 41/4 53100 Siena Italia

Puhelin: +39 0577160 6961

Faksi: +39 05771601244

Sähköpostiosoite: info@cintasenesedop.it

Consorzio di Tutela della Cinta Senese DOP koostuu ”Cinta Senesen” tuottajista, ja se on 14. lokakuuta 2013 annetun Italian maa- ja metsätalous- sekä elintarvikeministeriön (Ministero delle politiche agricole alimentari e forestali) asetuksen (Decreto ministeriale) nro 12511 13 §:n 1 momentin nojalla oikeutettu tekemään muutoshakemuksen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☒ Maantieteellinen alue

☐ Alkuperätodisteet

☒ Tuotantomenetelmä

☐ Yhteys maantieteelliseen alkuperään

☒ Merkinnät

☒ Muu (tarkastukset)

4. Muutoksen/muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutokset

Tuotteen kuvaus

— Tuote-eritelmän 1 artikla: ”Suojattu alkuperänimitys (SAN) ”Cinta Senese” on varattu yksinomaan Toscanassa syntyneistä, kasvatetuista ja teurastetuista eläimistä peräisin olevalle sianlihalle, joka täyttää asetuksen (EY) N:o 510/2006 mukaisesti laaditun tuote-eritelmän vaatimukset.”

korvataan seuraavasti:

”Suojattu alkuperänimitys (SAN) ”Cinta Senese” on varattu yksinomaan Toscanassa syntyneiden, kasvatettujen ja teurastettujen sikojen kaikille syömiskelpoisille ruhonosille, jotka täyttävät asetuksen (EU) N:o 1151/2012 mukaisesti laaditun tuote-eritelmän vaatimukset.”

Tehdyt muutokset:

1. Ilmaus ”eläimistä peräisin olevalle sianlihalle” korvataan ilmauksella ”sikojen kaikille syömiskelpoisille ruhonosille”, koska tuote-eritelmän 2 artiklan uuden version mukaan suojatulla alkuperänimityksellä ”Cinta Senese” tarkoitetaan paitsi lihaksi määriteltäviä ruhonosia, myös kaikkia muita ruhosta saatavia "syömiskelpoisia osia. Muutos koskee 7. heinäkuuta 2011Euroopan unionin virallisessa lehdessä C 200 sivulla 16 julkaistun yhteenvedon 4.2 kohtaa, ja se sisällytetään tämän muutoshakemuksen liitteenä olevan yhtenäisen asiakirjan 3.2 kohtaan.

2. Viittaus (EY) N:o 510/2006 korvataan viittauksella (EU) N:o 1151/2012 tuote-eritelmän saattamiseksi suojattujen alkuperänimitysten (SAN), suojattujen maantieteellisten merkintöjen (SMM) ja aitojen perinteisten tuotteiden (APT) alalla annetun viimeisimmän säädöksen mukaiseksi.

— Tuote-eritelmän 2 artikla: ”Suojattu alkuperänimitys ”Cinta Senese” on varattu tämän tuote-eritelmän mukaisesti tuotetulle lihalle. — Fysikaalis-kemialliset ominaisuudet Jotta lihasta voidaan käyttää suojattua alkuperänimitystä ”Cinta Senese”, sillä on oltava seuraavat fysikaalis-kemialliset ominaisuudet (sataa grammaa syömiskelpoista lihaa kohden, 24 tuntia teurastuksen jälkeen): — vesipitoisuus enintään 78 prosenttia — rasvapitoisuus vähintään 2,5 prosenttia (longissimus dorsi -lihaksessa) — pH 45 (pH mitattuna 45 minuuttia teurastuksen jälkeen) 6–6,5. — Silmämääräiset/aistinvaraiset ominaisuudet Jotta lihasta voidaan käyttää suojattua alkuperänimitystä ”Cinta Senese”, sillä on oltava seuraavat silmämääräiset/aistinvaraiset ominaisuudet: — kirkkaan vaaleanpunainen ja/tai punainen väri — hienosyinen rakenne — kiinteä, hieman rasvainen koostumus, mureus, maukkaus, tuoreelle lihalle ominainen aromi.”

korvataan seuraavasti:

”Suojattu alkuperänimitys ”Cinta Senese” on varattu kaikille tämän tuote-eritelmän mukaisesti tuotetuille syömiskelpoisille sian ruhonosille, joiden lihalla on jäljempänä luetellut ominaisuudet.

— Fysikaalis-kemialliset ominaisuudet (sataa grammaa syömiskelpoista lihaa kohden, 24 tuntia teurastuksen jälkeen): — vesipitoisuus enintään 78 prosenttia — rasvapitoisuus vähintään 2,5 prosenttia — pH 45 (pH mitattuna 45 minuuttia teurastuksen jälkeen) 6–6,5.

— Aistinvaraiset ominaisuudet — kirkkaan vaaleanpunainen ja/tai punainen väri — hienosyinen rakenne — kiinteä, hieman rasvainen koostumus, mureus, tuoreelle lihalle ominainen aromi.”

Tehdyt muutokset:

1. Sanat ”tuotetulle lihalle” korvataan sanoilla ”kaikille syömiskelpoisille sian ruhonosille”, jotta suojattua alkuperänimitystä ”Cinta Senese” voidaan käyttää ”lihaksi” määriteltävien ruhonosien lisäksi myös kaikista muista syömiskelpoisista ruhonosista. Tällä tavoin otetaan huomioon perinne, jonka mukaisesti kaikki sian syömiskelpoiset osat voidaan käyttää ravinnoksi, ei ainoastaan sen lihaa.

2. On todettu, että ominaisuuksilla, joiden perusteella ruhonosa määritellään ”lihaksi”, voidaan riittävällä tavalla luonnehtia koko ruhoa, minkä vuoksi lihan lisäksi voidaan katsoa myös kaikkien muiden ruhosta saatavien syömiskelpoisten osien kuuluvan suojatun alkuperänimityksen ”Cinta Senese” piiriin. Tämä merkitsee seuraavaa: — Lisätään sanat ”sian ruhonosille, joiden lihalla on jäljempänä luetellut ominaisuudet”. — Seuraavien ilmausten vaikutuksesta suojattua alkuperänimitystä ”Cinta Senese” sovelletaan pelkästään lihaan, joten ne poistetaan: — Jotta lihasta voidaan käyttää suojattua alkuperänimitystä ”Cinta Senese”, sillä on oltava seuraavat fysikaalis-kemialliset ominaisuudet — Jotta lihasta voidaan käyttää suojattua alkuperänimitystä ”Cinta Senese”, sillä on oltava seuraavat silmämääräiset/aistinvaraiset ominaisuudet.

3. Ilmaus longissimus dorsi -lihaksessa poistetaan, sillä rasvapitoisuutta koskevat tiedot voidaan tarkastaa muista ruhon osista, ja siten saadaan sertifioidun tuotteen laadusta yhtä luotettava ja edustava tulos. Velvoite valvoa tätä tosiseikkaa pelkästään pitkän selkälihaksen perusteella muodostaa siis rajoitteen, joka on syytä poistaa, yhdenmukaistamiseksi niiden vaatimusten kanssa, joita sovelletaan vesipitoisuutta ja pH:ta koskeviin parametreihin. Niiden suhteenhan ei ole ilmoitettu mitään erityistä anatomista osaa, josta koe olisi tehtävä. Muutos koskee 7. heinäkuuta 2011 Euroopan unionin virallisessa lehdessä C 200 sivulla 16 julkaistun yhteenvedon 4.2 kohtaa, ja se sisällytetään tämän muutoshakemuksen liitteenä olevan yhtenäisen asiakirjan 3.2 kohtaan.

4. Ilmaus ”silmämääräiset/aistinvaraiset” (it. visive-organolettiche) korvataan termillä ”aistinvaraiset” (it. sensoriali), sillä kyseinen termi on teknisesti asianmukaisempi kuvaamaan yksityiskohtaisella tavalla säädöksessä määriteltyjä ominaisuuksia (väri, rakenne ja koostumus). Muutos koskee 7. heinäkuuta 2011 Euroopan unionin virallisessa lehdessä C 200 sivulla 16 julkaistun yhteenvedon 4.2 kohtaa, ja se sisällytetään tämän muutoshakemuksen liitteenä olevan yhtenäisen asiakirjan 3.2 kohtaan.

5. Sana ”maukkaus” poistetaan, koska se viittaa parametriin (maku), joka koskee elintarvikkeen kykyä edistää syljeneritystä pureskelun yhteydessä ja jota ei siten voida todentaa pelkästään tuotteen silmämääräisellä tarkastelulla. Muutos koskee 7. heinäkuuta 2011 Euroopan unionin virallisessa lehdessä C 200 sivulla 16 julkaistun yhteenvedon 4.2 kohtaa, ja se sisällytetään tämän muutoshakemuksen liitteenä olevan yhtenäisen asiakirjan 3.2 kohtaan.

Maantieteellinen alue

— Tuote-eritelmän 3 artikla kuuluu seuraavasti: ”Cinta Senese (SAN) -lihan tuotantoalue kattaa koko Toscanan alueen aina 1 200 metrin korkeuteen merenpinnasta. Tätä korkeammalla ympäristöolosuhteet eivät ole suotuisat sikojen kasvatukseen.”

Sana ”lihan” poistetaan, koska 2 artiklan uuden version mukaan suojattu alkuperänimitys ”Cinta Senese” ei koske pelkästään ruhon lihaksi määriteltäviä osia, vaan myös kaikkia muitakin ruhosta saatavia syömiskelpoisia osia.

Tuotantomenetelmä

— Tuote-eritelmän 5 artiklan seuraava kohta: ”Rotu: ”Cinta Senese” -alkuperänimityksellä suojatun lihan tuotantoon käytetään yksinomaan eläimiä, joiden molemmat vanhemmat on kirjattu geneettisen tyypin ”Cinta Senese” rekisteriin ja/tai kantakirjaan.”

korvataan seuraavasti:

”Rotu: ”Cinta Senese” -alkuperänimityksellä suojattujen sian ruhonosien tuotantoon käytetään yksinomaan eläimiä, joiden molemmat vanhemmat on kirjattu geneettisen tyypin ”Cinta Senese” rekisteriin ja/tai kantakirjaan.”

Muutoksessa sanat ”suojatun lihan tuotantoon” korvataan sanoilla ”suojattujen sian ruhonosien tuotantoon”, jotta tämä tekstin osa yhdenmukaistetaan 2 artiklan uuden version kanssa. Sen nojalla suojatulla alkuperänimityksellä ”Cinta Senese” tarkoitetaan ”lihaksi” määriteltävien ruhonosien lisäksi myös kaikkia muita ruhosta saatavia syömiskelpoisia osia.

— Tuote-eritelmän 5 artiklan seuraava kohta: ”Enintään neljän kuukauden ikäisten porsaiden tapauksessa koko päiväannos voi sitä vastoin koostua ravintolisistä ottaen huomioon, että kyse on sikaloissa kasvatettavista eläimistä.”

korvataan seuraavasti:

”Enintään neljän kuukauden ikäisten porsaiden ja imettävien emakoiden tapauksessa koko päiväannos voi sitä vastoin koostua ravintolisistä käytettyjen ravintolisien tyypistä riippumatta ottaen huomioon, että kyse on sikaloissa kasvatettavista eläimistä.”

Muutos käsittää seuraavat seikat:

1. Lisäämällä sanat ”ja imettävien emakoiden” vahvistetaan olevan mahdollista täyttää päivittäinen ravinnontarve antamalla tarvittavaa kokonaisravintomäärää vastaava määrä ravintolisiä enintään neljän kuukauden ikäisten porsaiden lisäksi myös imetysvaiheessa oleville emakoille, sillä ne ovat tällöin erityisen herkässä elinvaiheessa ja tarvitsevat riittävästi valkuaisaineita.

2. Lisäämällä sanat ”käytettyjen ravintolisien tyypistä riippumatta” täsmennetään, että tuotteet, jotka muodostavat enintään neljän kuukauden ikäisten porsaiden ja imettävien emakoiden rehuannoksen, voivat myös poiketa rehuannoksen valmistamiseen muissa tapauksissa käytetyistä ravintolisistä, sillä sekä enintään neljän kuukauden ikäiset porsaat että imettävät emakot ovat erityisen herkässä elinvaiheessa ja tarvitsevat riittävästi valkuaisaineita.

— Tuote-eritelmän 5 artiklan seuraava kohta: ”Ravintolisinä hyväksytään seuraavat tuotteet: — energiatuotteet: kaikki kokojyväviljatuotteet — valkuaistuotteet: öljykasvit (lukuun ottamatta soijaa ja sen johdannaisia) ja kaikki kokonaiset palkokasvit — kuidut: rehukasvit, tuoreet hedelmät ja vihannekset, viljan jauhatuksen sivutuotteet.”

korvataan seuraavasti:

”Ravintolisinä hyväksytään seuraavat tuotteet:

— energiatuotteet: kaikki kokojyväviljatuotteet ja/tai niiden sivutuotteet, myös jauhatuksen yhteydessä saatavat

— valkuaistuotteet: öljykasvit (lukuun ottamatta soijaa ja sen johdannaisia) ja kaikki kokonaiset palkokasvit ja/tai niiden sivutuotteet

— kuidut: rehukasvit, tuoreet hedelmät ja vihannekset ja/tai niiden sivutuotteet.”

Muutos käsittää seuraavat seikat:

1. Lisäämällä sanat ”ja/tai niiden sivutuotteet” kaikkiin ravintolisäryhmiin, joita voidaan käyttää rehuannoksen valmistamiseen, vahvistetaan olevan mahdollista kussakin ryhmässä käyttää (joko lisänä tai korvaavana) nimenomaan vastaavia sivutuotteita, kun otetaan huomioon, että on kyse rehuista, joiden käyttöä vastaan ei ole mitään terveydellisiä syitä ja joiden syömisellä ei ole mitään kielteisiä vaikutuksia Cinta Senese (SAN) -puoliruhojen osiin.

2. Poistetaan luetelmakohdasta ”kuidut” sanat ”viljan jauhatuksen sivutuotteet” ja korvataan ne luetelmakohtaan ”viljatuotteet” lisättävillä sanoilla ”myös jauhatuksen yhteydessä saatavat”, sillä on loogisempaa lisätä jauhatuksen yhteydessä saatavat sivutuotteet tähän paikkaan luettavuuden helpottamiseksi.

Tämä muutos tehdään myös tämän muutoshakemuksen liitteenä olevan yhtenäisen asiakirjan 3.3 kohtaan.

— Tuote-eritelmän 5 artiklaan seuraavan virkkeen jälkeen:” ”Polttoleimaus ja/tai merkintä tehdään teurastamossa ja/tai vastaavasti leikkaamossa.”

lisätään (ilman muutoksia) alun perin tuote-eritelmän 8 artiklassa ollut seuraava virke:

”Polttoleimassa on SAN-tuotteen ”Cinta Senese” logo ja teurastamon koodi.”

Tämä vaihdos on perusteltu, koska kyseessä oleva kohta koskee näkökohtaa (polttoleimausta), joka liittyy tuotteen markkinoille saattamisen varhaisempaan vaiheeseen eli teurastukseen. Sitä säännellään juuri 5 artiklassa, kun taas 8 artikla koskee tietoja, jotka on liitettävä tuotteeseen itseensä sen markkinoille saattamisen yhteydessä (teurastuksen ja leikkaamisen jälkeen).

— Tuote-eritelmän 5 artikla: ”Teurastuksen jälkeen liha jäähdytetään ja leikataan, jotta saadaan kulutukseen tai perinteisen toscanalaisen makkaran valmistukseen tarkoitetut lihanpalat.”

Sana ”liha” korvataan sanalla ”puoliruho”, koska 2 artiklan uuden version mukaan suojattu alkuperänimitys ”Cinta Senese” ei koske pelkästään ruhon lihaksi määriteltäviä osia, vaan myös kaikkia muitakin puoliruhosta saatavia syömiskelpoisia osia. Virke korvataan siten seuraavasti:

Teurastuksen jälkeen puoliruho jäähdytetään ja leikataan, jotta saadaan kulutukseen tai perinteisen toscanalaisen makkaran valmistukseen tarkoitetut palat.

Merkinnät

— Tuote-eritelmän 8 artikla: ”Kaikki polttoleimatusta puoliruhosta leikatut, lopulliseen kulutukseen tarkoitetut lihanpalat on varustettava merkinnöin, jotka sisältävät seuraavat tiedot: 1) 9 artiklassa tarkoitettu logo 2) suojattu nimitys Cinta Senese D.O.P. (= SAN) 3) yhteisön tunnus tai ilmaisu Denominazione d’Origine Protetta (= suojattu alkuperänimitys) 4) jäljitettävyyskoodi, jonka avulla voidaan selvittää eläimen syntymäpaikka ja -aika, teurastuspaikka ja -aika sekä paloittelupaikka ja -aika samoin kuin myyntiin saatetut määrät. Edellä esitetyt tiedot sisältävän merkinnän on oltava sellainen, ettei sitä voida käyttää väärin anatomisten ruhonosien ja/tai esipakattujen tuotteiden suhteen. Mahdollisia takuutietoja kuluttajalle”

korvataan seuraavasti:

”Kaikki polttoleimatusta puoliruhosta leikatut, lopulliseen kulutukseen tarkoitetut osat on varustettava merkinnöin, jotka sisältävät seuraavat tiedot:

1) 9 artiklassa tarkoitettu logo

2) suojattu nimitys Cinta Senese D.O.P. (= SAN)

3) unionin tunnus

4) jäljitettävyyskoodi, jonka avulla voidaan selvittää eläimen syntymäpaikka ja -aika, teurastuspaikka ja -aika sekä paloittelupaikka ja -aika samoin kuin myyntiin saatetut määrät.

Kun loppukulutukseen tarkoitettu tuote on esipakattu, edellä mainitut tiedot sisältävä merkintä on liitettävä itse tuotteeseen siten, ettei merkintää voida käyttää väärin.

Siihen voidaan lisätä myös mahdollisia takuutietoja kuluttajalle.”

Tehdyt muutokset:

1. Luettelon kolmannessa luetelmakohdassa korvataan sanat ”yhteisön tunnus” ilmauksella ”unionin tunnus” kyseisen kohdan ymmärtämisen helpottamiseksi ja poistetaan sanat ”tai ilmaisu Denominazione d’Origine Protetta (= suojattu alkuperänimitys)”, sillä (kuten asetuksen EU N:o 1151/2012 12 artiklan 3 kohdassa säädetään) unionin tunnuksen käyttöä edellytetään eikä sitä voida korvata maininnalla ”Denominazione d’Origine Protetta” tai sen lyhenteellä ”D.O.P.”. Lyhenteen käyttö sitä paitsi sisältyy jo luettelon toiseen luetelmakohtaan. Muutos koskee 7. heinäkuuta 2011Euroopan unionin virallisessa lehdessä C 200 sivulla 16 julkaistun yhteenvedon 4.8 kohtaa, ja se sisällytetään tämän muutoshakemuksen liitteenä olevan yhtenäisen asiakirjan 3.6 kohtaan.

2. Selvyyden vuoksi virke ”Edellä esitetyt tiedot sisältävän merkinnän on oltava sellainen, ettei sitä voida käyttää väärin anatomisten ruhonosien ja/tai esipakattujen tuotteiden suhteen” korvataan seuraavalla virkkeellä: ”Kun loppukulutukseen tarkoitettu tuote on esipakattu, edellä mainitut tiedot sisältävä merkintä on liitettävä itse tuotteeseen siten, ettei merkintää voida käyttää väärin”. Muutos koskee 7. heinäkuuta 2011Euroopan unionin virallisessa lehdessä C 200 sivulla 16 julkaistun yhteenvedon 4.8 kohtaa, ja se sisällytetään tämän muutoshakemuksen liitteenä olevan yhtenäisen asiakirjan 3.6 kohtaan.

3. Tekstin ymmärtämisen helpottamiseksi 8 artiklaan lisätään ennen sanoja ”Mahdollisia takuutietoja kuluttajalle” sanat ”Siihen voidaan lisätä myös”.

Muu

Tarkastukset

— Tuote-eritelmän 7 artikla: ”Valvontaelin tarkastaa tuotteen tuote-eritelmän mukaisuuden asetuksen (EY) N:o 510/2006 10 ja 11 artiklan mukaisesti. Valvontaelin on Istituto Nord Est Qualità – I.N.E.Q, Via Nazionale, 33/35–33030 Villanova di San Daniele del Friuli (Udine), p. +39 0432956 951, faksi: +39 0432 956955, sähköpostiosoite: info@ineq.it.”

Tekstiä mukautetaan vastaamaan SAN:n, SMM:n ja APT:n alaa koskevan lainsäädännön edellä mainittuja muutoksia. Samalla saatetaan ajan tasalle valvontaelimen yhteystiedot, sillä se on tuote-eritelmän hyväksymisen jälkeen muuttanut toiminimeään ja osoitettaan. Teksti korvataan seuraavasti:

”Tuote-eritelmän noudattaminen tarkastetaan asetuksen (EU) N:o 1151/2012 37 artiklan mukaisesti. Tämä tehtävä annetaan seuraavalle valvontaelimelle: IFCQ CERTIFICAZIONI, via Rodeano n° 71, San Daniele del Friuli (Udine), p. +39 0432940 349, faksi: +39 0432943 357, sähköpostiosoite: info@ifcq.it, ifcq@pec.it”

YHTENÄINEN ASIAKIRJA

”CINTA SENESE”

EU-nro: PDO-IT-0491-AM01-5.4.2019

SAN (X) SMM ()

1. Nimi

”Cinta Senese”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.1 Tuore liha (ja muut eläimenosat)

3.2 Kuvaus 1 kohdassa nimetystä tuotteesta

Suojattu alkuperänimitys ”Cinta Senese” on varattu kaikille syömiskelpoisille ruhonosille, jotka saadaan cinta senese -sikarotuun kuuluvien, geneettisen tyypin ”Cinta Senese” rekisteriin ja/tai kantakirjaan kirjattujen vanhempien vapaana tai osittain vapaana kasvatetuista jälkeläisistä.

Kulutukseen saatettaessa Cinta Senese (SAN) -lihalla on oltava seuraavat fysikaalis-kemialliset ominaisuudet (sataa grammaa syömiskelpoista lihaa kohden – 24 tuntia teurastuksen jälkeen): vesipitoisuus enintään 78 prosenttia, rasvapitoisuus vähintään 2,5 prosenttia, pH 45 (mitattuna 45 minuuttia teurastuksen jälkeen) 6–6,5.

Lisäksi sillä on oltava seuraavat aistinvaraiset ominaisuudet: kirkkaan vaaleanpunainen ja/tai punainen väri; hienosyinen rakenne; kiinteä, hieman rasvainen koostumus, mureus, tuoreelle lihalle ominainen aromi.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Siat saavat ravintonsa laiduntamalla 4 kohdassa rajatulla alueella metsässä ja/tai laitumilla, joille on kylvetty rehu- ja viljakasveja. Sikoja on sallittua ruokkia päivittäin ravintolisillä, jotka voivat yli neljän kuukauden ikäisten sikojen tapauksessa muodostaa osan sallitusta päiväannoksesta, enintään 2 prosenttia eläimen elopainosta.

Enintään 3 prosenttia eläimen elopainosta olevien päivittäisten ravintolisien käyttö, jonka tarkoituksena on taata eläimen normaali ravinnonsaanti, on sallittua yksinomaan silloin, kun sääolot tai niistä seuraava tilanne, kuten kuivuus, pitkään kestävät sadejaksot tai pitkään pysyvä lumipeite, eivät mahdollista täysipainoista laiduntamista niityillä tai metsissä.

Ravintolisien ainesosien on vähintään 60 prosentin osalta eläimille syötettävien ravintolisien kokonaispainosta oltava lähtöisin maantieteelliseltä tuotantoalueelta.

Ravintolisinä hyväksytään seuraavat tuotteet:

— energiatuotteet: kaikki kokojyväviljatuotteet ja/tai niiden sivutuotteet, myös jauhatuksen yhteydessä saatavat

— valkuaistuotteet: öljykasvit (lukuun ottamatta soijaa ja sen johdannaisia) ja kaikki kokonaiset palkokasvit ja/tai niiden sivutuotteet

— kuidut: rehukasvit, tuoreet hedelmät ja vihannekset ja/tai niiden sivutuotteet.

Myös vitamiini- ja kivennäisainelisien käyttö on sallittua.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotantovaiheet, jotka on toteutettava tämän yhtenäisen asiakirjan 4 kohdassa rajatulla maantieteellisellä alueella, ovat Cinta Senese (SAN) -lihan tuotantoon käytettävien eläinten syntymä, kasvatus ja teurastus.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6 Tuotteen, johon rekisteröity nimi viittaa, merkitsemistä koskevat erityiset säännöt

Cinta Senese -puoliruhoihin on tehtävä polttoleimaus seuraaviin osiin: kinkku, selkä, kylki, lapa ja kaula. Polttoleimassa on suojatun alkuperänimityksen ”Cinta Senese” logo ja teurastamon koodi.

Kaikki polttoleimatusta puoliruhosta leikatut, lopulliseen kulutukseen tarkoitetut osat on varustettava merkinnöin, jotka sisältävät seuraavat tiedot:

1) logo

2) suojattu nimitys ”Cinta Senese” D.O.P. (= SAN)

3) unionin tunnus

4) jäljitettävyyskoodi, jonka avulla voidaan selvittää eläimen syntymäpaikka ja -aika, teurastuspaikka ja -aika sekä paloittelupaikka ja -aika samoin kuin myyntiin saatetut määrät.

Kun loppukulutukseen tarkoitettu tuote on esipakattu, edellä mainitut tiedot sisältävä merkintä on liitettävä itse tuotteeseen siten, ettei merkintää voida käyttää väärin.

Logossa on tummanpunainen vaakuna, jonka keskellä on kuvattuna valkoisella nauhalla vyötetty harmaa sika. Vaakunaa ympäröi tummanpunainen kehä, jonka sisäpuolella on teksti allevata in Toscana secondo tradizione (kasvatettu Toscanassa perinteisin menetelmin). Vaakunan alapuolella ja kehän ulkopuolella on teksti ”Cinta Senese D.O.P.”. Vastaavin kirjaimin laadittu logo voidaan merkitä mustavalkoisena versiona eri materiaalipintoihin, ja sen koko voi vaihdella, kunhan sen mittasuhteet ja tekstin sijoittelu pysyvät samoina.

4. Maantieteellisen alueen tarkka rajaus

Tuotantoalue kattaa koko Toscanan alueen aina 1 200 metrin korkeuteen merenpinnasta. Tätä korkeammalla ympäristöolosuhteet eivät ole suotuisat sikojen kasvatukseen.

5. Yhteys maantieteelliseen alueeseen

SAN-tuotteen ”Cinta Senese” ja sen alkuperäalueen välinen yhteys perustuu kyseiseen rotuun kuuluvien sikojen kasvatus- ja ruokintatapaan, joka antaa tuotteelle 3.2 kohdassa kuvaillut ominaisuudet. Kyseisen maantieteellisen alueen erityispiirteitä ovat sekametsät, joissa kasvaa runsaasti tammenterhoja tuottavia tammia, ja maa-alat, joiden viljeleminen on kannattavuuden rajoilla. Näillä usein niukkaravinteisilla ja savipitoisilla niityillä viljellään tavallisesti laidunrehua, ja ne ovat tyypillisiä viljelmiä Toscanassa vallitsevissa maaperä- ja ilmasto-olosuhteissa. Cinta senese -rotu on valikoitunut vuosisatojen saatossa ihmisen toiminnan ansiosta. Siat ovat vankkajalkaisia ja -rakenteisia, ja niissä on maatiaisrodun piirteitä. Ne ovat vaatimattomia ja sopeutumiskykyisiä, ja niillä on hyvä vastustuskyky taudeille. Ne pystyvät käyttämään ravinnokseen lähes yksinomaan kasveja, joita kasvaa Toscanan alueen luonnossa. Sikoja kasvatetaan tyypillisesti vielä nykyäänkin menneiden aikojen tapaan vapaina ja/tai osittain vapaina. Sikojen annetaan laiduntaa metsissä ja muilla soveltuvilla maa-alueilla, ja ne kootaan sisätiloihin yöksi tai porsintaa edeltävissä ja seuraavissa kriittisissä vaiheissa. Tällainen kasvatustapa, jossa siat käyttävät ravinnokseen metsistä ja niityiltä löytyviä luonnonvaroja, vähentää eläinten terveysongelmia ja stressiä. Tämä vaikuttaa myönteisesti seikkoihin, joilla on vaikutusta lihan koostumukseen ja laatuun. Kyseisen lihan erityispiirteitä ovat paitsi vähäinen lihaksensisäinen rasva, joka näkyy lihaa viipaloitaessa, myös 3.2 kohdassa määritelty rasvan vähimmäispitoisuus, joka ei ole yleistä kaikille sianlihoille ja joka katsotaan tärkeäksi lihan maun ja maukkauden takaajaksi. Toinen Cinta Senese -lihan kiinnostava erityispiirre on tyydyttymättömien rasvahappojen koostumus, jossa on suuri määrä öljyhappoa. Se toimii lihan aistinvaraisia ominaisuuksia parantavien aromien lähtöaineena. Rasvahapoista pieni osuus on linolihappoa, jonka suuri määrä voisi heikentää tuotteen laatua. Rasvahappojen koostumukseen vaikuttaa sikojen ravinto, joka koostuu Toscanan metsien ja niittyjen tyypillisestä lajivalikoimasta.

Laiduntaminen vaikuttaa myös geneettisiin ominaisuuksiin, joiden ansiosta liha soveltuu erityisen hyvin kulutettavaksi sekä tuoreena että jalosteina, sillä sen vedensitomiskyky on hyvä, joten lihaa kypsennettäessä veden menetyksen myötä tapahtuva hävikki on vähäistä samoin kuin jalostettujen tuotteiden ensimmäisessä kypsytysvaiheessa suolauksen aikana tapahtuva hävikki.

On tärkeää korostaa, että Cinta Senese -liha assosioituu nykyisin suoraan alkuperäalueeseensa myös sen vuoksi, että kyseistä lihaa on sen ominaisuuksien johdosta pidetty erittäin suuressa arvossa, ja sen on katsottu olevan yksi toscanalaisen ruokaperinteen edustajista. Aluehallinnon viranomaisten toteuttamien toimien ansiosta Cinta Senese -lihan markkinaosuus on kasvanut, ja erilaisia lihanpaloja kuvaava ”Cinta Senese” -nimitys on ilmestynyt jopa ravintoloiden ruokalistoille.

Vielä tänäänkin ”Cinta Senese” -nimityksellä varustetut lihat ovat hyvin kysyttyjä, ja niiden markkinahinnat ovat muita lihoja korkeammat, kuten Sienan kauppa-, teollisuus-, käsityöläis- ja maatalouskamarin vuosina 2001 ja 2002 laatima taulukko osoittaa.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

Vahvistettuun tuote-eritelmään voi tutustua verkko-osoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335.

Siihen voi tutustua myös

menemällä suoraan maa- ja metsätalous- sekä elintarvikeministeriön kotisivulle (www.politicheagricole.it), valitsemalla ensin näytön oikeassa ylälaidassa ”Qualità” (Laatu), sen jälkeen näytön vasemmassa laidassa ”Prodotti DOP IGP STG” (SAN-, SMM- ja APT-tuotteet) ja lopuksi ”Disciplinari di Produzione all’esame dell’UE” (Tuote-eritelmät, jotka on saatettu Euroopan unionin tarkasteltaviksi).

(1) EUVL L 343, 14.12.2012, s. 1.